**Vállalkozási KERETszerződés**

amely létrejött egyrészről **Budapest Főváros VII. kerület Erzsébetváros** **Önkormányzata**

Képviseli: **Niedermüller Péter polgármester**

Székhely: 1073 Budapest, Erzsébet krt. 6.

Adószáma: 15735708-2-42

KSH statisztikai számjele: 15735708-8411-321-01

mint megrendelő, a továbbiakban: **Megrendelő,**

másrészről

Cégnév: **ENVIROAD-EU Aszfaltjavító Technológia Korlátolt Felelősségű Társaság**

Képviselő: **Ruga György ügyvezető**

Székhely: 2120 Dunakeszi, Martinovics utca 14.

Cégjegyzékszám: 13-09-127526

Adószám: 14699823-2-13

Bankszámlaszám: 12021202-01156757-00100007

Számlavezető bank: Raiffeisen Bank Zrt.

Telefon: +36 30 356 8595

Telefax: +36 27 548 356

E-mail cím: [info@enviroad.eu](mailto:info@enviroad.eu)

mint vállalkozó, a továbbiakban: **Vállalkozó,**

együttesen a továbbiakban: **Felek** között, az alulírott napon és helyen, az alábbi feltételek szerint:

**1. A Szerződés tárgya**

1.1. A szerződés tárgya **Budapest Főváros VII. kerület Erzsébetváros Önkormányzatának** kezelésében lévő közutak és járdák burkolatának teherhordó szerkezetet nem érintő, kisfelületű aszfaltjavítási munkálatainak elvégzése **Vállalkozó** által, a **Megrendelő** egyedi megrendeléseiben meghatározottak szerint, **Nu-phalt technológiával,** a jelen szerződés mellékletében rögzített egységárak alapján. A szerződés mindkét fél által történő aláírásától a 2.1. pontban rögzített keretösszeg kimerítéséig, de legfeljebb **2024. december 31-ig tart.**

1.2. **Vállalkozó** kötelezettséget vállal arra, hogy a szerződés szerinti munkálatokat a szerződés időtartama alatt I. osztályú minőségben, I. osztályú anyagok felhasználásával, az Útügyi Műszaki Előírásoknak, és valamennyi vonatkozó magyar állami szabvány előírásainak megfelelően végzi el.

1.3. **Vállalkozó** az 1.1 pont szerinti aszfaltjavítási munkálatokat oly módon teljesíti, hogy a **Megrendelő** jelen szerződés 10.4. pontjában megjelölt kapcsolattartásra jogosult személy részéről elektronikus úton (e-mailben), vagy postai úton vagy kézbesítővel megküldött levélben, írásbeli megrendelésében felsorolt munkákat a kézhezvételtől számított 7 munkanapon belül megkezdi, a kezdéstől számított legkésőbb 12 nap alatt befejezi, és a **Megrendelő** részére a munkaterületet – rendeltetésszerű használatra kész állapotban – átadja. A fenti megrendelés átvételétől a munkaterület a **Vállalkozó** részére átadásra kerül a teljesítés igazolás kiadásáig, aki a munkák idején az esetleges forgalomterelésről és a forgalmi helyzet-változás bejelentéséről köteles gondoskodni a bkk.info@bkk.hu e-mail címen. **Vállalkozó** a bejelentés elmulasztásáért felelősséggel tartozik.

1.4. Amennyiben a **Megrendelő** a munkálatokkal kapcsolatban **balesetveszély** **elhárítását** is jelzi, úgy a **Vállalkozó** köteles a balesetveszélyt 36 órán belül elhárítani. A **Megrendelő** írásbeli megrendelésétől számított a 36. óra elteltével a **Vállalkozó** felel az úthibából eredő esetleges károkért.

1.5. A **Megrendelő** képviseletében az 1.3. pontban rögzített írásbeli megrendelésre a jelen szerződés mellékletében rögzített egységárakon, a jelen szerződés 2.1. pontjában rögzített keretösszeg erejéig a **Megrendelő** részéről a Városüzemeltetési Iroda mindenkori irodavezetője jogosult az elvégezendő munkák és azok helyszínének megjelölésével.

**2.** **Vállalkozási díj**

* 1. A jelen szerződés tartama alatt rendelkezésre álló **keretösszeg: 5.000.000,- Ft + áfa, azaz ötmillió forint plusz általános forgalmi adó**. Az áfa elszámolása a mindenkori vonatkozó adótörvény szerint történik.
  2. Egységárak: a melléklet tartalmazza, a vállalkozó ajánlatának megfelelően.

2.3. A mellékletben rögzített egységárak fix árak, amelyek magukban foglalják a munkafolyamatok, elvégzett munkák teljes körű költségeit, az időszaki piaci árváltozás költséghatásait, valamint a műszaki szükségszerűségből felmerülő esetleges többletmunkák költségeit is, továbbá a jelen szerződésben megjelölt, I. osztályú minőségű munkákra és építőanyagokra vonatkoznak.

1. **Fizetési és elszámolási feltételek**

3.1. Az elszámolás alapja a munka végzése során, a munkalapon rögzített ténylegesen elvégzett, megjavított felületek nagysága.

3.2. A **Vállalkozó** jogosult az elvégzett munkákról számlát kiállítani, melynek alapja a **Megrendelő** részéről kijelölt személy által a munkalapokon és a teljesítésigazoláson aláírással elismert teljesítés.

3.3. **Megrendelő** a helyreállítási munkák ellenértékét utólag, az igazolt teljesítést követően benyújtott számla ellenében 30 napon belül utalja a **Vállalkozó** **Raiffeisen Bank Zrt-**nél vezetett **12021202-01156757-00100007** számú számlájára.

1. **Biztosítás**

**Vállalkozó** kijelenti, hogy tevékenységével összefüggő általános felelősségbiztosítással rendelkezik.

**5. Kötbér**

5.1. **Vállalkozó** késedelmesen teljesít, ha

**a)** jelen szerződésben foglalt teljesítési határidő eredménytelenül eltelt,

**b)** a jelen szerződés 1.4. pontjában írott balesetveszély elhárítását 36 órán belül nem végzi el.

5.2. **Vállalkozó** késedelmes teljesítése esetén késedelembe esett munkaterületenként napi 10.000.- Ft késedelmi kötbért tartozik a **Megrendelő** részére megfizetni.

5.3. A kötbér összegét a **Megrendelő** jogosult a **Vállalkozó** számlájának terhére érvényesíteni, abból közvetlenül levonni.

5.4. **Vállalkozó** 15 napot meghaladó késedelme esetén a **Megrendelő** jogosult a jelen szerződést – **Vállalkozó** szerződésszegése miatt – azonnali hatállyal felmondani.

5.5. **Vállalkozó** szerződésszegése esetén a **Megrendelő** a kötbért meghaladó kárát is érvényesítheti.

**6. Hibás teljesítés**

6.1. **Vállalkozó** hibásan teljesít, ha

**a)** az általa alkalmazott anyag minősége és/vagy a beépítés módja nem felel meg a munkafolyamatok technológiai leírásában foglaltaknak, illetve az I. osztályú minőségi követelményeknek,

**b)** a fenntartási munkákat nem az Útügyi Műszaki Előírásoknak, vagy a vonatkozó szabványok előírásainak megfelelően végzi el.

6.2. **Megrendelő** a **Vállalkozó** hibás vagy hiányos teljesítése esetén a hiba felfedezése után 36 órán belül a munkalapon történő bejegyzés után köteles kifogásait a **Vállalkozóval** közölni, és egyidejűleg – 36 órás határidő kitűzésével – írásban felszólítani a kijavításra.

6.2.1. **Vállalkozó** az írásbeli felszólítást követően 24 órán belül köteles helyszíni szemlét tartani, az eljárásról a munkalapon feljegyzést készíteni. **Vállalkozó** a munkalapon köteles nyilatkozni arról, hogy a hibás teljesítés miatti felelősségét elismeri-e vagy sem, valamint, hogy a kitűzött határidő alatt a szükséges javításokat elvégzi-e, vagy attól elzárkózik.

6.2.2. Amennyiben a **Vállalkozó** a kitűzött határidőre a javítást nem vállalja, vagy nem szünteti meg a hibás teljesítést, úgy a **Megrendelő** jogosult a **Vállalkozó** költségére a munkát mással kijavíttatni, továbbá jelen szerződést azonnali hatállyal felmondani.

6.2.3. **Megrendelő** a kijavításig az ellenszolgáltatás arányos részét – jelen szerződésben írott egységárának figyelembevételével – visszatarthatja. **Megrendelő** jogosult a visszatartott részt a kijavíttatásra fordítani, jogosult továbbá a kijavíttatás visszatartáson felüli részét a **Vállalkozó** számlájából közvetlenül levonni.

**7. A szerződés megszűnésének esetei**

7.1. **Megrendelő a** **Vállalkozó** szerződésszegése miatt azonnali hatályú felmondással élhet:

**a)** amennyiben a **Vállalkozó** késedelme az írásbeli megrendelés kézbesítésétől számított 15 napot meghaladja (5.4. pont),

**b)** amennyiben a **Vállalkozó a** **Megrendelőnek** írásbeli felszólítását követően hibás teljesítését nem javítja ki (6.2.2. pont),

**c)** a **Vállalkozó** felelősségbiztosítását nem tartja fenn folyamatosan,

**d)** a **Vállalkozó** ellen csőd-, felszámolási-, vagy végelszámolási eljárás indul.

7.2. **Megrendelő** a jelen szerződés 7.1. a) és b) pontja szerinti azonnali hatályú felmondása esetén a **Vállalkozó** 500.000.- Ft meghiúsulási kötbért tartozik a **Megrendelő** részére megfizetni. Amennyiben a Megrendelő a Vállalkozó késedelme miatt mondja fel a szerződést, úgy a Megrendelőt megilleti a felmondás közléséig terjedő időtartamra számított késedelmi kötbér is.

7.3. **Vállalkozó** azonnali hatállyal felmondhatja a szerződést, ha a **Megrendelő** a vállalkozási díj megfizetésével 30 napon túli késedelembe esik, és a díjat a **Vállalkozó** írásbeli felszólítása ellenére – az abban foglalt teljesítési határidő alatt – sem fizeti meg.

Nem minősül megrendelői fizetési késedelemnek és a **Vállalkozó** részére nem alapoz meg azonnali felmondási okot, ha a **Megrendelő** a jelen szerződés alapján a Vállalkozói díj terhére visszatartást, levonást hajt végre.

7.4. A Vállalkozó és a Megrendelő mentesül a hibás teljesítés szankciói alól vis maior esetén, illetőleg bármelyik fél akkor, ha a késedelem a másik félnek felróható, vagy a másik fél működési körébe tartozó ok miatt következik be.

Ha vis maior esemény jön létre, **Vállalkozó** köteles haladéktalanul írásban értesíteni a **Megrendelőt** a vis maior helyzetről, annak okáról és várható időtartamáról, valamint haladéktalanul intézkednie kell a kármegelőzés, kárenyhítés érdekében.

**Vállalkozónak** haladéktalanul értesítenie kell a **Megrendelőt** a vis maior események megszűnéséről is.

Ha a vis maior esemény miatt a teljesítés lehetetlenné válik, bármelyik fél kezdeményezésére a felek a **Vállalkozási** szerződés feltételeit újratárgyalják.

**8. Jótállás, szavatosság**

8.1. A **Vállalkozó** jótállási és szavatossági kötelezettségére a mindenkor hatályos jogszabályok az irányadóak.

8.2. A garanciális kötelezettség nem terjed ki a javított terület pályaszerkezeti alaphibájára visszavezethetően ismételten létrejövő útburkolati hibákra, a pályaszerkezeti hiba észlelését a javítási munkák megkezdése előtt kell a Megrendelő felé jelezni egyéb technológia igénybevétele céljából.

**9.** **Titoktartás**

Felek megállapodnak, hogy a jelen szerződés teljesítésével összefüggésben tudomásukra jutott üzleti és egyéb titkot, információt kötelesek bizalmasan kezelni, azokat kizárólag a szerződés teljesítéséhez használhatják fel. **Vállalkozó** részéről - jelen szerződés alapján - bizalmas információnak minősülnek különösen az általa alkalmazott technológiai eszközökre, anyagokra és a szolgáltatásának üzleti megoldásaira vonatkozó információk.

**10. Egyéb rendelkezések**

10.1. **Vállalkozó** az aszfaltjavítási munkálatok helyszínén köteles munkalapot vezetni, melyet a **Megrendelő** folyamatosan ellenőriz.

10.2. Amennyiben az időjárási körülmények miatt a **Vállalkozó** nem tudja végezni az aszfaltjavítási munkákat, úgy a munkalapon rögzített esőnapok számával a teljesítés határideje meghosszabbodik.

10.3. **Felek** jelen szerződés teljesítése során kötelesek egymással együttműködni, a teljesítés szempontjából jelentős tényekről, körülményekről egymást megfelelő időben tájékoztatni.

10.4. A **Megrendelő** részéről teljesítésigazolás aláírására jogosult: **dr. Jávori Péter,** a Városüzemeltetési Iroda vezetője (tel.: +36 1 462 3225).

A **Megrendelő** részéről a kapcsolattartásra, a **Vállalkozó** munkateljesítésének szakmai igazolására kijelölt személy: a megrendelő mindenkori közútkezelő referense (a jelen szerződés aláírásakor: Greifenstein János [tel.:](Tel:06) +36 1 462 3188).

A **Vállalkozó** részéről a kapcsolattartásra és a szerződéssel kapcsolatos egyéb nyilatkozatok megtételére kijelölt személy: **Ruga György ügyvezető** ([Tel:+36 30 356 8595](Tel:+36%2030%20356%208595)).

10.5. Nem minősül a szerződés módosításának a felek nyilvántartott adataiban, így különösen a székhelyében, képviselőiben, bankszámla számában, adószámában, továbbá jelen szerződésben meghatározott képviselői személyében bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 8 napon belül köteles értesíteni.

10.6. Vállalkozó az államháztartásról szóló törvény végrehajtásáról szóló 368/2011. (XII. 31.) Korm. Rendelet 50. § (1a) bekezdés alapján jelen szerződés aláírásával kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint átlátható szervezetnek minősül, továbbá tudomásul veszi, hogy e nyilatkozatát érintő változásról köteles a Megrendelőt haladéktalanul tájékoztatni.

10.7. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.), a vonatkozó hatályos építési szabályok és vonatkozó szabványok, valamint az Útügyi

Műszaki Előírások rendelkezései az irányadóak.

10.8. A Felek a közöttük felmerülő esetleges nézeteltéréseket, vitákat elsősorban békés úton rendezik. A Felek a jelen szerződésből fakadó jövőbeni jogvitájuk rendezése érdekében a hatáskörrel és illetékességgel rendelkező bíróságot a polgári perrendtartásról szóló 2016. évi CXXX. törvény általános illetékességi és hatásköri szabályainak figyelembevételével állapítják meg.

**Felek** jelen szerződést, annak elolvasása után, mint akaratukkal mindenben megegyezőt, jóváhagyólag írják alá.

Budapest, 2024. május

|  |  |
| --- | --- |
| ……………………………………..  **Budapest Főváros VII. kerület**  **Erzsébetváros Önkormányzata**  képviseletében:  **Niedermüller Péter polgármester**  Megrendelő | …………………………………………  **ENVIROAD-EU Aszfaltjavító Technológia Korlátolt Felelősségű Társaság**  képviseletében:  **Ruga György ügyvezető**  Vállalkozó |

Jogilag ellenőrizte:

………………………………………….

Tóth János

Jegyző

Pénzügyi ellenjegyzés:

……………………………………..

Nemes Erzsébet

Pénzügyi Iroda vezetője

**Melléklet a vállalkozási keretszerződéshez**

|  |  |  |  |
| --- | --- | --- | --- |
| **Megnevezés** | **Nettó ár Ft** | **27% ÁFA Ft** | **Bruttó ár Ft** |
| Kátyúzás aszfaltmelegítéses technológiával hengerelt aszfalttal, teljes mélységben Ft/m2 | 15.200,- | 4.104,- | 19.304,- |
| Mozaikosan töredezett aszfalt javítása aszfaltmelegítéses technológiával, hengerelt aszfalttal, teljes mélységben Ft/m2 | 15.200,- | 4.104,- | 19.304,- |
| Kátyúzás aszfaltmelegítéses technológiával, hengerelt aszfalttal, teljes mélységben, hétvégi munkavégzéssel Ft/m2 | 17.000,- | 4.590,- | 21.590,- |
| 7Balesetveszély elhárítása útpályán, 36 órán belül, az aszfalt teljes mélységében Ft/m2 | 17.000,- | 4.590,- | 21.590,- |
| Hossz- és keresztirányú slusszok javítása aszfaltmelegítéses technológiával, maximum 30-40 cm szélességben Ft/fm | 8.500,- | 2.295,- | 10.795,- |
| Aszfalt felületi repedéseinek javítása melegítéses technológiával történő előkészítéssel, valamint bitumen kiöntéssel Ft/fm | 1.800,- | 486,- | 2.286,- |