**2024. ÉVI PARKOLÓHELY-MEGVÁLTÁSBÓL SZÁRMAZÓ BEVÉTELLEL ÖSSZEFÜGGŐ**

**TÁRSASHÁZ FELÚJÍTÁSI PÁLYÁZATI KIÍRÁS**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága pályázatot ír kiaz Erzsébetváros közigazgatási területén lévő társasházak és lakásfenntartó szövetkezeti házak illetve többségében lakás rendeltetésű ingatlanok bővítésével összefüggő **parkolóhely-megváltásból származó bevételből általános felújítási munkák támogatására** a társasházaknak nyújtható felújítási támogatásról szóló 7/2016. (II.18.) számú önkormányzati rendelet (*a továbbiakban: ÖR*) alapján.

**I.**

**Rendelkezésre álló pénzügyi keret**

A Budapest Főváros VII. kerület Erzsébetváros Önkormányzata Képviselő-testületének 4/2019. (III.22.) számú önkormányzati rendelete parkolóhelyek és rakodóhelyek megváltásáról, közcélú parkolóhelyekről szóló rendelete alapján a parkolóhely-megváltásból származó önkormányzati bevétel.

**II.**

# Támogatás mértéke és módja

1. A pályázók kizárólag az Önkormányzat közigazgatási területén lévő

* társasházak
* lakásfenntartó szövetkezeti házak
* többségben lakás rendeltetésű ingatlanok

*(továbbiakban: társasház)* lehetnek.

1. A társasház bővítésével (tetőtér beépítés, emeletráépítés vagy ezek együttese) összefüggő parkolóhely-megváltásból származó bevételből támogatandó általános felújítási munkáinál a támogatás odaítélésénél figyelembe vehető fontossági sorrend, melytől a benyújtott dokumentumok alapján az értékelést végző Főépítészi és Vagyongazdálkodási Iroda (a továbbiakban: Iroda) - mint szakiroda - eltérhet:

**A támogatás mértéke** a pályázatot benyújtó társasház bővítéssel összefüggően befizetett parkolóhely-megváltás összegének legfeljebb 80 %-a, amely az elszámolás során benyújtott számla(k) összegét nem haladhatja meg.

**A pályázat igénybevehető az alábbi – a bővítéshez nem előírt - társasház felújítási munkák során:**

1. épületgépészeti felújítások, felvonó esetén építések *(közösségi liftek, elektromos hálózat, gázvezetékek, vízvezeték, csatorna stb),*
2. közterületet érintő leromlott műszaki állapot megszüntetését célzó felújítás *(mely magába foglalja közterületet érintő homlokzatfelújítás esetén a közterülettel érintkező földszinti homlokzat 3 méter magasságig történő antigraffiti bevonat készítését is),*
3. közterületet nem érintő, telekhatáron belüli leromlott műszaki állapot megszüntetését célzó felújítás,
4. belső tereket érintő szépészeti felújítási munkák (*pl.: lépcsőház vagy kapu vagy kapualj felújítás).*

Közterületet érintő homlokzatfelújítás esetén közterülettel érintkező földszinti homlokzaton antigraffiti bevonat alkalmazása kötelező, melyet az V. fejezet 2/d) pontjában előírt költségvetésnek tartalmaznia kell.

1. Műszakilag elkülöníthető, még meg nem kezdett munkákkal lehet pályázni.
2. A pályázat benyújtásának feltétele, hogy a pályázattal érintett társasház bővítéséhez szükséges parkolómegváltás díja az Önkormányzatnak megfizetésre kerüljön. A megfizetetlen parkolómegváltás a pályázat automatikus eredménytelenségét eredményezi.
3. A pályázaton való részvétel feltétele, hogy a társasház bővítésével kapcsolatos parkolómegváltás megállapodás 2024. évben kerüljön aláírásra.
4. Azonos munkával más – az Önkormányzat, illetve a Fővárosi Önkormányzat által meghirdetett - egyéb társasházi pályázaton való részvétel kizáró ok.
5. A támogatás odaítélésének ill. **kifizetésének** feltétele, hogy a felújítási munka eredményeként az osztatlan közös tulajdonú szerkezetek korszerűsödjenek, illetve felvonó telepítés/felújítás esetén a telepített szerkezet a rendeltetésszerű és biztonságos használatra alkalmas legyen és a használatra vonatkozóan hatósági engedéllyel rendelkezzen.
6. A támogatás **kifizetésének** feltétele, hogy a pályázati támogatásból elvégzett építési munkák tekintetében a Társasház regisztrált műszaki ellenőrrel szerződést köt az elvégzett építési munkák szakszerűségének felügyeletére. A műszaki ellenőr személye nem kötődhet a társasház bővítése során szükséges építési munkákhoz.
7. **A támogatás formája vissza nem térítendő támogatás, amelyet a munka elvégzését követően a benyújtott elszámolás alapján utófinanszírozás keretén belül – a támogatási szerződésben foglaltak szerint – folyósíthat az Önkormányzat a Pályázó részére.**
8. A ténylegesen kifizethető támogatás mértéke nem lehet több a Képviselő-testület Pénzügyi és Kerületfejlesztési Bizottsága (továbbiakban: Bizottság) által megítélt összegnél - *melynek mértékét a II. fejezet 2) pontjában foglaltak határozzák meg* - sem az elszámolás során benyújtott számla(k) összegétől.
9. **Örökségvédelemmel érintett ingatlanok esetében** - egyedi műemléken, értékleltárban nyilvántartott műemléki értéken**, fővárosi, vagy helyi védett épület esetén** – a mindenkori jogszabályok szerinti előírások figyelembe vételével – a támogatott munka megkezdésének feltétele az érintett hatósági, szakhatósági engedélyek beszerzése. Az engedélyek beszerzése pályázó feladata.

**III.**

**A pályázat benyújtása, elbírálása**

1. **A Pályázati felhívás és mellékletei letölthetőek az Önkormányzat honlapjáról (**[***www.erzsebetvaros.hu***](http://www.erzsebetvaros.hu)**).**
2. **A pályázatok benyújtásának módja: a pályázati dokumentációt beleértve valamennyi tartalmát kizárólag PDF formátumban lehet benyújtani Cégkapun/ügyfélkapun keresztül elektronikus úton. A pályázati dokumentáció 1-, maximum 2 darab PDF fájlba tömörítendő.**

*Hivatali kapu elérhetőség: rövid név: BPVIIPH; KRID kód:500127390*

1. **A pályázatok benyújtására nyitva álló időszak**: **2024. június 01-től 2024. december 31-ig.**
2. **A pályázatok elbírálásának határideje: A benyújtást követő 60 naptári napon belül az Iroda a Bizottság következő ülése elé terjeszti döntéshozatalra, mely időtartamba nem számít bele az ügyfél késedelme.**
3. A tárgyévben a pályázatokra fordítható keret a pályázó társasház bővítésével (emeletráépítés, tetőtér beépítés vagy ezek együttese) összefüggő-, a bővítéshez építésügyi hatósági engedéllyel rendelkező Építtető által az Önkormányzatnak megfizetett parkolóhely megváltás mértéke (II. fejezet 2) pontja szerint).
4. **A pályázatok eredménye** a Budapest Főváros VII. kerület Erzsébetváros Önkormányzata hivatalos honlapján közzétételre kerül, valamint a részt vevő pályázók **ügyfélkapun keresztül értesítést kapnak**.

**IV.**

**Általános részvételi feltételek**

1. A társasházak „**Jelentkezési adatlap**” (jelen Pályázati felhívás 1. számú melléklete) kitöltésével, az V. fejezet 2.) pontjában foglalt mellékletek csatolásával és ezeknek a III. fejezet 2.) - 3.) pontjaiban jelölt helyen, módon, határidőn belüli beadásával jelenthetik be a pályázaton történő részvételi szándékukat.
2. A pályázati dokumentáció átvétele és benyújtása díjmentes.
3. A megítélt támogatás kizárólag a Bizottság által elfogadott felújítási munka finanszírozására használható fel.
4. A pályázaton **nem vehet részt** az a társasház, amelynek a korábbi pályázati támogatás visszafizetésénél két hónapot meghaladó törlesztési elmaradása van.
5. A társasház a pályázat benyújtásával egyben hozzájárul ahhoz, hogy az 1. számú mellékletben található jelentkezési adatlapon rögzített adatokat az Európai Parlament és Tanács 2016/679. számú rendelete (GDPR), valamint az információs önrendelkezési jogról és az információszabadságról szóló 2011. évi CXII. törvény rendelkezéseit betartva, a pályázatot kiíró Budapest Főváros VII. kerület Erzsébetváros Önkormányzata, valamint a támogatási döntést előkészítő- és a támogatási döntést meghozó szerv a pályázattal, a pályázati eljárással és a támogatási döntéssel összefüggésben kezelje.

A pályázat benyújtója felelősséget vállal arra vonatkozóan, hogy a pályázati eljárás során az általa benyújtott anyagban szereplő természetes személyek adatainak kezelése jogszerűen történt, az érintettek a szükséges tájékoztatást megkapták.

1. A társasház tudomásul veszi, hogy az információs önrendelkezési jogról és az információszabadságról szóló 2011. évi CXII. törvény 1. számú melléklete alapján a pályázók adatai és a pályázat eredménye az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) nyilvánosságra kerülnek.
2. Nyertes pályázó tudomásul veszi az Infotv. azon rendelkezését, mely szerint az a természetes személy, jogi személy vagy jogi személyiséggel nem rendelkező szervezet, aki vagy amely az államháztartás alrendszerébe tartozó valamely személlyel pénzügyi vagy üzleti kapcsolatot létesít, köteles e jogviszonnyal összefüggő közérdekből nyilvános adatra vonatkozóan - erre irányuló igény esetén - bárki számára tájékoztatást adni.
3. **Tájékoztatjuk a közös képviselőket, hogy a Cégkapun vagy Ügyfélkapun keresztül történő ügyintézés kötelező! (Kivétel ez alól a támogatási szerződés aláírásáról szóló értesítés.)**
4. A jelen pályázati kiírásban nem szabályozott kérdésekben a Polgári Törvénykönyvről szóló 2013. évi V. törvény a (a továbbiakban. Ptk.), valamint a tárgyhoz kapcsolódó egyéb jogszabályok vonatkozó rendelkezései az irányadók.
5. A támogatásban részesült társasház vállalja, hogy a szerződés aláírásától számított 2 évre – figyelembe véve az építészeti értékeket – kihelyezi a kiírás 4. számú melléklet szerinti tájékoztató táblát. A tábla elkészíttetése a nyertes társasház kötelezettsége A/4-es méretben, saját költségére. Az 4. mellékletben szereplő táblán feltüntetett adatok közül a pályázatot nyert munkanem (a Projekt célja) és támogatás összege változtatható, illetve a nyertes pályázat függvényében a társasház által a tábla készíttetését megelőzően kitöltendő.

**V.**

**Pályázati dokumentáció érvényességének alaki és tartalmi követelményei, a dokumentáció összeállítási sorrendje**

1. A pályázat benyújtásának formai és tartalmi előírásai:
   1. a pályázati anyagot **Cégkapun / ügyfélkapun keresztül elektronikus úton kell benyújtani**. *Hivatali kapu elérhetőség: rövid név: BPVIIPH; KRID kód:500127390*.
   2. **a Cégkapun / ügyfélkapun keresztül benyújtás tárgya az alábbi: „2024. évi parkolóhely-megváltásból származó bevétellel összefüggő társasház felújítási pályázat”.**
2. A pályázatban benyújtandó dokumentumok és azok összeállítási sorrendje a következő:
   1. Jelentkezési adatlap: jelen kiírás 1. sz. melléklete hiánytalanul és pontosan, olvashatóan kitöltve
   2. a pályázati feltételeknek és a társasházakról szóló 2003. évi CXXXIII. törvénynek megfelelő (*legalább a közös képviselő által minden oldalon hitelesített másolat*):

ba) közgyűlés esetén

* jegyzőkönyv a jelen pályázati kiírást követően meghirdetett és megtartott társasházi közgyűlésről,
* jegyzőkönyv mellékletét képező jelenléti ív (az aktuális tulajdonosok nevének, cég, ill. kiskorú esetén az aláírásra jogosult(ak) nevének; a távol lévő tulajdonostárs(ak) meghatalmazottjának nevének olvasható feltüntetésével)
* a Polgári perrendtartásról szóló 2016. évi CXXX. törvény VI. fejezet 20. pontjában foglaltaknak megfelelő tartalmú és formájú tulajdonosi meghatalmazások másolati példánya. (meghatalmazó, meghatalmazott és 2 tanú esetében: nyomtatott betűvel olvashatóan írt nevének, aláírásának személyigazolvány szám vagy lakcím feltüntetésével). Meghatalmazás minta jelen kiírás 2. számú mellékletében található, melyből megállapítható kell legyen a meghatalmazás tárgyát képező ingatlan pontos címe (emelet/ajtó is).
* aláírási címpéldány, amennyiben cég rendelkezik tulajdoni hányaddal

bb) írásbeli szavazás esetén

* is tartalmazza a szavazás és az így hozott határozat a c) pontban foglaltakat, ill. a közös képviselő aláírásával vállalja annak hitelességét (írásbeli szavazás esetén elegendő a meghozott határozat és a szavazati arány - hitelesítve annak minden oldala a közös képviselő és legalább egy számvizsgáló bizottsági tag által)
  1. Közgyűlési határozat, melyet társasháznak a közgyűlésen vagy az írásbeli szavazás keretében jóvá kell hagyni: jelen kiírás 2. sz. melléklete értelemszerűen kitöltve
  2. a társasházi közgyűlés által elfogadott - *a pályázati munkához tartozó* - részletes munkanemet/ egységárat/mennyiséget is tartalmazó - *a pályázat benyújtásának időpontjához viszonyított/a közgyűlés időpontjához viszonyított* – 60 napnál nem régebbi költségvetés/árajánlat, melynek összege a „Jelentkezési adatlapon” feltüntetett összeggel meg kell egyezzen. A költségvetés kizárólag a megpályázott munka tételeit tartalmazhatja, nem lehet része a szakértői dokumentumok/ szakági igazolások/közműszolgáltató által kiadott igazolások/közterülethasználat stb. beszerzésének díja/költsége.
  3. amennyiben a pályázathoz csatolt költségvetés összege meghaladja az önkormányzati támogatás mértékét úgy számlavezető vagy egyéb pénzintézet (pl. Fundamenta – Lakáskassza Zrt., Lakástakarék Pénztár stb.) 2024. évben kiadott – *a pályázat benyújtásának időpontjához viszonyított* - 60 napnál nem régebbi - igazolását vagy **elbírált és jóváhagyott** hitelkérelemről kiadott igazolását (hitelkérelem esetén a szerződésben foglalt csatolandó igazolásokat is), hogy az elfogadott költségvetési összegből a pályázati felhívás II. fejezetben leírt maximális támogatáson felüli összeg  - mint önrész a társasház számláján rendelkezésre áll.

Önerő igazolásként a pályázott munkával összefüggő – a pályázat évében kelt – előlegszámla befogadható.

* 1. Beazonosítható vázrajzot feltüntetve az Önkormányzati pályázati támogatás igénybevételével felújított munka(részt) és a már korábban elvégzett munkákat is. (*pl.: függőfolyosók részfelújításakor vázrajzon bejelölni a felújítani kívánt részt hasonlóan a tetőhöz*). A méretezett vázrajznak biztosítania kell a pályázattal érintett munka visszaellenőrizhetőségét (hossz, felület darab stb. mértékét),
  2. 2024. évben – a pályázat benyújtását megelőzően - készült fotódokumentációt a meg nem kezdett pályázott munkáról (a fotódokumentáció alapján a pályázott munka, illetve a munkaterület beazonosítható kell legyen).
  3. a pályázattal érintett társasház bővítésére kiadott építési engedély határozat, műszaki tervdokumentáció,
  4. a pályázattal érintett társasház padlásterére vonatkozó adás-vételi szerződés,
  5. a pályázattal érintett társasház padlásterének piaci értékére vonatkozó szakértői értékbecslés.

1. A támogatás feltétele, hogy a társasház – *az első közgyűlésen illetve írásos szavazat esetében* – az V. fejezet 2.) bekezdés c) pontja szerinti határozatot az összes tulajdoni hányad szerinti több mint 50%-os szavazataránnyal, a társasházi törvénynek megfelelő módon fogadja el, **illetve** – *a megismételt közgyűlésen* – az V. fejezet 2.) bekezdés c) pontja szerinti határozatot az összes tulajdoni hányad szerinti legalább 40%-os szavazataránnyal, a társasházi törvénynek megfelelő módon fogadja el,
2. A pályázatok csak az igényelt támogatásra vonatkozó, hibátlanul kitöltött jelentkezési adatlap, valamint a pályázati kiírásnak alaki (Cégkapun vagy Ügyfélkapun keresztül benyújtott formában) és tartalmi szempontból teljes mértékben megfelelő összes szükséges melléklet - az esetleges hiánypótlási felhívást teljesítve - határidőben történő, benyújtása mellett tekinthetők érvényesnek.

**VI.**

**A pályázat elbírálása**

1. Az elbírálásra nyitva álló határidő a benyújtást követő első hivatali munkanapon indul.

Jelen kiírás III. fejezet 3.) pontjában megadott határidőkön kívül benyújtott pályázat automatikusan érvénytelenséget eredményez.

1. A hiánypótlás a hiánypótlási felhívás kézhezvételétől számított **8 munkanapon belül** teljesíthető, gazdasági társaságok esetén Cégkapun, magánszemélyek esetén Ügyfélkapun keresztül **kizárólag** **PDF formátumban**. A mellékletként csatolt dokumentumok hitelessége a benyújtó felelőssége. **Felhívjuk a figyelmet, hogy nem PDF formátumban csatolt dokumentációk a pályázat eredménytelenségét eredményezheti.**
2. A hiánypótlás kézhezvételének napja az a nap, amikor pályázó a Cégkapun vagy Ügyfélkapun keresztül küldött dokumentumot letölti. Az elektronikus úton kiküldött dokumentum feltöltését a rendszer visszaigazolja. Ha a pályázó az elektronikus úton megküldött iratot nem vette át, akkor az iratot a feltöltést követő 5 munkanapon belül kézbesítettnek kell tekinteni (*kézbesítési vélelem*).
3. Hibás adatok megadásából származó hátrányok a társasházat terhelik, illetve a benyújtott pályázat érvénytelenségét eredményezheti.
4. A hiánypótlás elmulasztása vagy határidőn túl történő teljesítése a pályázat érvénytelenségét eredményezi.
5. **Hiánypótlásra a megadott határidőkön belül egy alkalommal van lehetőség. A hiánypótlási határidő meghosszabbítására nincs lehetőség.**
6. A pályázatokat a jogszabályi felhatalmazás alapján a Bizottság bírálja el.
7. A nyertes pályázókkal az Önkormányzat támogatási szerződést köt. (3. sz. melléklet Támogatási szerződés – tervezet minta).

**VII.**

**Támogatási szerződés kötése, megszegésének jogkövetkezményei, elszámolás**

1. A támogatás igénybevételének feltétele, hogy az Önkormányzat és a társasház között a Bizottság által hozott határozat illetve a társasház által benyújtott pályázati anyag alapján jelen Pályázati Kiírás 3. sz. melléklete szerinti szerződés jöjjön létre. A szerződésben foglalt munka a későbbiekben nem változtatható, még külön kérésre sem, amennyiben a pályázó attól eltér, az szerződésszegésnek minősül.
2. Amennyiben a társasház Pályázati Kiírás 3. sz. melléklete szerinti szerződésben foglalt adataiban (pl.: közös képviselet, bankszámlaszám) változás áll be a pályázat benyújtása és szerződéskötés közötti időben, úgy a társasház a változást a bekövetkezte után haladéktalanul, de legkésőbb a változást követő 10 munkanapon belül köteles bejelenteni és a bejelentést iratokkal igazolni.
3. A szerződésben foglalt adatok változásának be nem jelentéséből adódó károkért és hátrányokért a társasház felel.
4. A támogatási szerződés elkészültéről az Iroda elektronikus értesítést küld a pályázónak Cégkapun / Ügyfélkapun keresztül keresztül, amelynek átvételétől számított 22 munkanapon belül a pályázónak a támogatási szerződést alá kell írnia. Ha a pályázó a támogatási szerződés elkészültéről szóló, az Iroda által megküldött értesítéstől számított 22 munkanapon belül a támogatási szerződést nem írja alá, az elállásnak minősül. *(Az értesítés kézhezvételének napja az a nap, amikor pályázó az internetes hivatkozást megnyitja. Az internetes hivatkozás megnyitásával elektronikus tértivevény jön létre, amely igazolja, hogy az iratot átvették. Ha a kézbesítési rendszer azt igazolja az Önkormányzat számára, hogy a pályázó az elektronikus úton megküldött iratot az értesítés ellenére nem vette át, akkor az iratot az értesítésigazolásban feltüntetett időpontot követő 5 munkanapon belül kézbesítettnek kell tekinteni (kézbesítési vélelem)*).
5. A költségvetési támogatások felhasználását, ha ennek a mindenkor hatályos közbeszerzésekről szóló törvény szerinti feltételei fennállnak, közbeszerzés alkalmazásához kell kötni és a mindenkor hatályos közbeszerzésekről szóló törvény rendelkezéseit kell alkalmazni.
6. A pályázattól való esetleges visszalépési szándékot a közös képviselő Cégkapun / Ügyfélkapun keresztül írásban köteles jelezni az Iroda felé.
7. A munkálatokat valamennyi felújítási pályázatnál a szerződés megkötésétől számított 2 éven belül be kell fejezni, a kivitelezés befejezését követő 90 napon belül be kell nyújtani az elszámolást. Előre nem látható okok esetén a társasház az elszámolási határidő lejárta előtt kérheti a határidő meghosszabbítását, amelyről a Bizottság dönt. A határidőt a Bizottság/Bizottságtól visszavont feladat- és hatáskörben a Polgármester egy alkalommal, legfeljebb 1 évre hosszabbíthatja meg. Ezen határidők elmulasztása szerződésszegésnek minősül.

A vállalkozó hibájából adódó, el nem kezdődött munkálatok esetén a társasháznak egy alkalommal lehetősége van új vállalkozót keresni és azonos műszaki tartalom mellett a munkát vele elvégeztetni. A kivitelező váltás nem vonhatja maga után a szerződött támogatási összeg megemelését. A határidő hosszabbítási kérelem független a vállalkozó váltás miatti módosítási kérelemtől, illetve kivitelező váltás esetén sem haladhatja meg a – kérelemre - hosszabbított határidőt.

1. Az elszámolást a pályázatot lebonyolító Irodának címezve kell benyújtani. A szerződés szerinti szakmai igazolást követően a pénzügyi ellenőrzést, lebonyolítást és kifizetést a Pénzügyi Iroda intézi.
2. Ütemezett elszámolás benyújtására nincs lehetőség.
3. Az elszámoláshoz a közös képviselő által az alábbi dokumentumokat kell benyújtania:

**Cégkapun / ügyfélkapun keresztül elektronikus úton benyújtva:**

1. elszámolási iratjegyzék *(6. számú melléklet)*
2. a mindenkor jogszabályi előírásoknak megfelelően kitöltött számla/számlák mellékleteivel (*számlarészletező*)

A számlák eredeti példányára rá kell írni – ezzel együtt kell lemásolni – *„„2024. évi parkolóhely-megváltásból származó bevétellel összefüggő társasház felújítási pályázati forrásból támogatva”.* Készpénzfizetési számla esetén a számlán/kon fel kell tüntetni, hogy *„fizetve”.*

1. a társasház és a vállalkozó között létrejött vállalkozási szerződés
2. a felújítási munkák vállalkozási szerződés szerinti szakszerű elvégzését igazoló, a hatályos jogszabályoknak megfelelő dokumentum másolata (*minden közreműködő, legalább építtető és kivitelező által aláírva*),
3. hatósági/szakhatósági engedélyhez kötött felújítási/építési munka esetén a rendeltetésszerű és biztonságos használatot igazoló engedélyező hatóság/szakhatóság véglegessé vált használatbavételre jogosító döntését *(pl. a mindenkori áramszolgáltató igazolása, kéményseprőipari feladatokat ellátó szerv (vagy hatáskörében eljáró) által kiadott igazolás, örökségvédelmi hatósági engedély, településképi döntés, stb.)*
4. nyilatkozat a helyi önkormányzattal szemben fennálló tartozással kapcsolatban (5*. számú melléklet)*
5. fotódokumentáció az elkészült munkáról (amelyen egyértelműen beazonosítható – *vagy jelölt* - az elvégzett munka),
6. nyilatkozat a Pályázati kiírás IV. fejezet 10) pontjában meghatározott tájékoztató tábla elhelyezésére *(4. számú melléklet)* vonatkozóan, mely nyilatkozathoz csatolni szükséges az elhelyezett tábláról készült fotódokumentációt is.
7. az elnyert pályázati támogatással összefüggően elvégzett építési munkák szakszerűségének és rendeltetésszerű és biztonságos használatra való alkalmasságának igazolására műszaki ellenőri nyilatkozatot,
8. A támogatás folyósítása jelen fejezet 10. pontban foglalt dokumentumok benyújtása alapján történik. Az elszámolás során kizárólag a Bizottság által elfogadott, elvégzett munkákról kiállított számlák, azok egyidejű benyújtása mellett fogadhatók be. Ha a benyújtott számlák alapján a megítélt támogatás teljes összege nem fizethető ki, úgy a kibocsátott hiánypótlási felhívás alapján egyszeri – 5 munkanapon belüli – hiánypótlásra van lehetőség (kézbesítési vélelem ebben az esetben is a pályázati kiírás VI. fejezet 3) pontja alapján értendő). Amennyiben a hiánypótlás nem megfelelően teljesül úgy ezt követően nem nyújtható be és nem fogadható be elszámolás kiegészítéseként további számla, a támogatás folyósítása a már befogadott számlák alapján történik.
9. Amennyiben az elszámolás időpontjában az érintett Társasháznak a helyi önkormányzat felé adó vagy egyéb tartozása van, a támogatás összegéből a tartozás levonásra kerül.
10. Ha a benyújtott számla/ák összege kevesebb, mint a támogatás mértéke, ennek megfelelően a támogatás összege is csökken.
11. A jelen kiírásban foglalt határidők elmulasztása szerződésszegésnek minősülnek.
12. A pályázati kiírásban megjelölt határidőkbe nem számítanak bele az ünnepnapok, munkaszüneti napok és a közigazgatási szünet időtartama.
13. Az Önkormányzat a társasházzal kötött támogatási szerződésben foglaltak szerint, átutalja az támogatás összegét (*utófinanszírozás*).
14. A felújítási pályázat során elnyert támogatáson, valamint a költségvetésében szereplő munkákon és az ott megjelölt összegen felüli többletköltség a társasházat terheli.
15. A pénzügyi teljesítésről a Pénzügyi Iroda tájékoztatja a társasházat.
16. A támogatott felújítási munkák készültségét, elvégzését a Polgármesteri Hivatal bármikor ellenőrizheti.
17. Az Önkormányzat fenntartja a jogot, hogy a Polgármesteri Hivatal illetékes irodájának munkatársai és a Bizottság tagjai a támogatási szerződés szerinti összes támogatással érintett felújítási munkálatok dokumentációiba betekinthessen.
18. A társasházzal kötött támogatási szerződésben foglaltak súlyos megszegése (*súlyos megszegésnek minősül: a határidők be nem tartása, a szerződéstől eltérő munkák elvégzése*) esetén az Önkormányzat jogosult a támogatási szerződés azonnali hatállyal történő felmondására a szerződések egyoldalú felmondását az Iroda készíti elő, és a Bizottság bírálja el.
19. A társasház felújítási munkáinak készültségét, elvégzését a Polgármesteri Hivatal bármikor ellenőrizheti.

A pályázati kiírás mellékletei:

* 1. sz. melléklet: Jelentkezési adatlap
* 2. sz. melléklet: Közgyűlési határozat minta és meghatalmazás minta
* 3. sz. melléklet: Támogatási szerződés – tervezet
* 4. sz. melléklet: Felújítás támogatására vonatkozó tábla minta
* 5. sz. melléklet: Nyilatkozat a helyi önkormányzattal szemben fennálló tartozással kapcsolatban
* 6. sz. melléklet: Elszámolási jegyzék

Budapest; 2024. május 02

**Bónus Éva**

Pénzügyi és Kerületfejlesztési Bizottság Elnöke